Virallinen lehti nro C 187 , 16/06/1998 s. 0021



KIRJALLINEN KYSYMYS E-3553/97 komissiolle esittäjä(t): Jan Sonneveld (PPE) ja Jan Mulder (ELDR) (12. marraskuuta 1997) Aihe: Geneeristen kasvinsuojeluaineiden pienet valmistajat Euroopan unionissa Voiko komissio antaa perustellun vastauksen seuraaviin kysymyksiin? 1. Tietääkö komissio, että neuvoston direktiivin 91/414/ETY ((EYVL L 230, 19.8.1991, s. 1. )) soveltamisen vuoksi geneerisiä kasvinsuojeluaineita valmistavien pienten yritysten toiminta on erittäin vaikeaa, koska niillä ei ole valmistamiensa kasvinsuojeluaineiden virallista hyväksyntää varten tarvittavia kaikkia tietoja? Tietääkö komissio myös, että suuret valmistajat estävät pieniä valmistajia saamasta käyttöönsä suurten valmistajien jo hankkimia tietoja, eikä pienillä valmistajilla ole tietojen hankkimiseen tarvittavia runsaita varoja? 2. Tietääkö komissio, että suuret valmistajat hyötyvät tästä asiaintilasta ja saavat jälleen monopoli- tai oligopoliaseman yhteisön kasvinsuojeluainemarkkinoilla, mukaan luettuna geneeriset tuotteet? 3. Tietääkö komissio, että jos pienet valmistajat saavat osallistua uudelleenarviointiohjelmaan, ne ovat valmiita maksamaan kunnollisen korvauksen siitä, että saavat käyttää suurten valmistajien tekemiä tutkimuksia? 4. Katsooko komissio, että kaikkien valmistajien olisi toimittava yhteistyössä laadittaessa luetteloa sallituista tehoaineista siten, että kustakin tehoaineesta tehdään vain yksi asiakirja? 5. Katsooko komissio, että riippumattoman elimen pitäisi välittää tässä asiassa? 6. Katsooko komissio, että mainittu järjestely säästäisi voimavaroja ja turvaisi kilpailun? 7. Tietääkö komissio, että pienet valmistajat ovat kehittäneet yksityiskohtaisia suunnitelmia mainitusta järjestelystä ja että sellainen on toiminut Yhdysvalloissa jo useita vuosia täysin tyydyttävästi? Komission jäsenen Franz Fischlerin komission puolesta antama vastaus (5. tammikuuta 1998) Komissio on täysin tietoinen direktiiviin 91/414/ETY sisältyvistä huomattavista vaatimuksista, jotka koskevat sellaisten tietojen toimittamista, jotka mahdollistavat torjunta-aineiden tehoaineiden ja kasvinsuojeluaineiden arvioinnin, ja jotka koskevat näiden tietojen suojaamista tiedot toimittaneiden yritysten hyödyksi. Kasvinsuojeluaineita pidetään tuotteina, joihin voi liittyä suuri riski ihmisten terveydelle ja ympäristölle. Tästä syystä on luonnollista, että kaikkia mahdollisia tunnettuja vaikutuksia, joita niillä voi olla ihmisten ja ympäristön turvallisuuteen, tutkitaan perusteellisesti. Tämä merkitsee sitä, että näitä tuotteita valmistavan teollisuudenalan on esitettävä yksityiskohtainen tutkimusraportti kaikista mahdollisista turvallisuusnäkökohdista, joiden käsittely on tarpeen. Koska monet edellytetyistä tutkimusraporteista aiheuttavat suuria kustannuksia, neuvosto vahvisti direktiivin 91/414/ETY, jossa säädetään laajasta tietosuojajärjestelmästä niiden yritysten hyväksi, jotka rahoittavat tällaisia tutkimuksia. Tämän järjestelmän kautta yrityksiä kannustetaan esittämään edellytettyjä tutkimustuloksia. Tällä tavoin sellaiset uudet tai jo markkinoilla olevat tuotteet, jotka näiden tutkimusten mukaan täyttävät nykyiset korkeat terveys- ja ympäristövaatimukset, voidaan saattaa markkinoille tai pitää niillä, mikä hyödyttää yhteisön maataloutta. Direktiivin 91/414/ETY 13 artiklan 7 kohdassa säädetään periaatteesta kannustaa tietojen haltijoita yhteistyöhön sellaisten tietojen välittämisessä, joita vaaditaan tehoaineen liittämiseksi direktiivin liitteeseen I. Tämän periaatteen mukaisesti annetussa komission asetuksessa (ETY) N:o 3600/92, joka liittyy kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskeviin yksityiskohtaisiin sääntöihin ((EYVL L 366, 15.12.1992. )) säädetään, että kaikkien tehoaineista ilmoituksen tehneiden on pyrittävä mahdollisuuksien mukaan esittämään yhteiset asiakirjat. Monien vaikka ei valitettavasti kaikkien tehoaineiden osalta tämä on johtanut työryhmien perustamiseen, joissa monet yhtiöt työskentelevät yhdessä yhteisten asiakirjojen valmistelemiseksi. Komissio antoi 27 päivänä kesäkuuta 1997 asetuksen (EY) N:o 1199/97, jolla muutetaan asetusta (ETY) N:o 3600/92 kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä ((EYVL L 170, 28.6.1997. )). Asetuksessa (EY) N:o 1199/97 säädetään, että niissä tapauksissa, joissa yhteisten asiakirjojen esittäminen ei ole ollut mahdollista, kyseiset ilmoituksen tekijät voivat saada varhaisessa vaiheessa tietoa niistä tutkimuksista, joiden osalta vaaditaan suojaa. Täten nämä ilmoituksen tekijät voivat toteuttaa kaikki mahdolliset toimenpiteet tarvittavien tietojen toimittamiseksi tuottamalla tutkimuksia itsenäisesti tai yhteistyössä muiden ilmoittajien kanssa. Komissio on päättänyt tutkia direktiivin 91/414/ETY muutosehdotuksen yhteydessä mahdollisuutta tarkastella tulevaisuudessa uudelleen kyseisiä säännöksiä nykyisten säännösten avulla saatujen kokemusten perusteella sekä kaikkia kyseisen alan teollisuutta edustavien yritysten mahdollisesti esittämiä ehdotuksia.